༤༣༠༽༄། ། དགེ་སློང་ཚུལ་ཁྲིམས་གྲགས་ལ་སྤྲིངས་པ་དུམ་བུ་གཉིས། ། »» ཨོཾ་སྭསྟི། ན་མོ་རཏྣ་གུ་རུ། བུ་རྣལ་འབྱོར་གྱི་དབང་ཕྱུག་ཆེན་པོ་ཡིས། ། འཇིག་རྟེན་གྱི་བྱ་བ་རྒྱབ་ཏུ་བསྐྱུར། ། བླ་མ་དམ་པའི་ཞབས་ལ་བཏུགས། བླ་མའི་གདམས་ངག་ཉམས་སུ་བླངས། ། ཟབ་མོ་དམ་ཆོས་ཉམས་ལེན་གྱི། ། སྡིག་དང་སྒྲིབ་པའི་བུད་ཤིང་ཚོགས། ། སྟོང་ཉིད་སྙིང་རྗེའི་སྙིང་པོ་ཅན། ། དུས་གསུམ་རྒྱལ་བའི་ཡེ་ཤེས་ཀྱིས། ། བཅོམ་དང་ཤིན་ཏུ་བཅོམ་པར་བྱས། ། དགའ་བོ་སྐྱིད་དོ་རྒྱལ་བའི་སྲས། ། བསྒྲུབས་པའི་འབྲས་བུ་བྱུང་བ་ཡིན། ། ནད་དང་གནོད་པ་སྡུག་བསྔལ་ཚོགས། ། བརྗོད་ཀྱིས་ལང་བར་ག་ལ་འགྱུར། ། ཇི་ལྟར་བསྟན་པའི་གདམས་ངག་གི། ། གནད་ཀྱིས་ཉམས་སུ་བླང་བར་བྱ། ། དེ་ལས་གཞན་པ་ཡོད་མི་སྲིད། ། ༈། །ཨོཾ་སྭསྟི། བླ་མ་རིན་པོ་ཆེས། ངའི་བུའི་དམ་པ། སློབ་མའི་ཡང་རབ། མོས་གུས་ཀྱི་རྒྱལ་མཚན་ཐོགས་པ། མཉེས་པ་རྣམ་པ་གསུམ་གྱིས་བླ་མ་དམ་པ་མཉེས་པར་མཛད་པ། དགེ་སློང་ཚུལ་ཁྲིམས་གྲགས་ལ་སྤྲིངས་པ། ཁྱེད་སྔོན་བསོད་ནམས་ཀྱི་ཚོགས་རྒྱ་ཆེན་པོ་བསགས་པས། སྐྱེ་བ་མིའི་ལུས་རིན་པོ་ཆེ་ཐོབ་ནས། མཚན་ཉིད་དང་ལྡན་པའི་བླ་མ་དམ་པ་ལ་ཞབས་འབྲིང་དང་། ཞབས་ཏོག་མཉེས་པ་ཐམས་ཅད་ཀྱིས་མཉེས་པར་མཛད་པ་དང་། ང་འབུ་ཡང་། བུའི་དམ་པར་མཛད་ནས། ཞབས་འབྲིང་དང་ཞབས་ཏོག་རྒྱ་ཆེན་པོ་ཡང་དུ་མཛད་ཅིང་བསྙེན་བཀུར་བ་ཤིན་ཏུ་ཕྱག་ཡང་བཟང་། ཐུགས་ལ་བཏགས། སླད་ཀྱིས་དོན་ཞུ་བ། གོང་དུ་ཡང་ཡང་གདམས་ངག་ཅིགསྐུར་གསུང་བ་ཡིན་པ་ལ། བསྐུར་བའི་ཡི་གེ་བས་ཀྱང་། ཁྱེད་རང་གི་ཐུགས་དམ་བསྒོམ་པ་དང་། བླ་མ་རིན་པོ་ཆེ་ལ་མོས་གུས་བྱས་པས་དགེ་སྦྱོར་ཐུགས་རྒྱུད་ལ་སྐྱེ་སྙམ་པས་ཡི་གེ་མ་བསྐུར་བ་ལགས། ངའི་ངོས་ནས་ཀྱང་བསྐུར་བའི་ཡི་གེ་ཡང་དད་པ་དང་གུས་པའི་གྲོགས་སུ་ཙམ་མ་གཏོགས་པ། ཁྱེད་རང་གི་སྔ་མའི་ཐུགས་དམ་བླ་མས་ལེགས་པར་བསྟན་པ། རིན་པོ་ཆེའི་གསུང་། བྱང་ཆུབ་སེམས་དང་ཡི་དམ་ལྷ། ། མགོན་པོ་རིན་ཆེན་བསྒོམ་པ་དང་། ། རང་བྱུང་ལྷན་སྐྱེས་ཕྱག་རྒྱ་ཆེ། ། རྒྱུན་ཆད་མེད་པའི་སེམས་ཉིད་དེ། ། རྒྱུན་ཆད་མེད་པར་གོམས་པ་དང་། ། དགེ་བ་བྱང་ཆུབ་མཆོག་ཏུ་བསྔོ། ། ཆོས་ལྔ་འདི་དག་མ་གཏོགས་པ། ། དུས་གསུམ་སངས་རྒྱས་ཐམས་ཅད་ཀྱིས། ། མ་རྙེད་རྙེད་པར་མི་འགྱུར་ཞིང་། ། ཐུབ་པའི་གསུང་རབ་ཐམས་ཅད་ཀྱང་། ། འདི་ལས་གཞན་པ་མེད་པའི་ཕྱིར། ། རྒྱུན་ཆད་མེད་པར་གོམས་པར་བྱ། ། བུ་གཅིག་ཁྱེད་ལ་གདམས་པའི་དོན། ། ཚེ་འདི་མི་རྟག་གློ་བུར་བ། ། མྱུར་དུ་འཇིག་ཅིང་འཆི་བ་དང་། ། འདུས་བྱས་དངོས་པོ་གང་ལ་ཡང་། ། བློ་གཏད་མེད་པར་དགོངས་ནས་ཀྱང་། ། ཆོས་ལྔ་འདི་ལ་ནན་ཏན་བྱ། ། དགེ་སློང་ཚུལ་ཁྲིམས་གྲགས་ལ་གདམས་པ། ། རྫོགས་སོ། ། ། །««